রোহিত, বিরাটের ‘অবসর’ নিয়ে গুরুত্বপূর্ণ কথা বললেন কোচ গম্ভীর

ওয়েব ডেস্ক: বিগত কয়েকমাস ধরে লাগাতার ব্যর্থ ভারতীয় টেস্ট দলের (India Cricket Team) টপ অর্ডার। টি-২০ বিশ্বকাপ জয়ের পর থেকেই যেন ‘শনির সাড়ে-সাতি’ দশা হয়েছে টিম ইন্ডিয়ার। বর্ডার-গাভাসকর ট্রফিতে (Border-Gavaskar Trophy) হারের পর এখন কয়েকটা জল্পনা বেশ জোরালো রয়েছে। সেসবের মধ্যে অন্যতম হল, রোহিত শর্মা (Rohit Sharma Retirement) ও বিরাট কোহলির (Virat Kohli Retirement) টেস্ট কেরিয়ারের ভবিষ্যৎ। তাঁরা কি এখনই অবসর নিয়ে ভাবছেন? বোর্ড থেকেও কি কোনওভাবে চাপ দেওয়া হচ্ছে এই দুই কিংবদন্তিকে? সিডনি টেস্টের পর এইসব প্রশ্নের জবাব দিলেন ভারতীয় দলের প্রধান কোচ গৌতম গম্ভীর (Gautam Gambhir)। রোহিত ও বিরাটের অবসরের পাশাপাশি আসন্ন সময়ে দলের পরিকল্পনাও জানিয়ে দিলেন তিনি।

বিরাট কোহলি ও রোহিত শর্মার অবসরের প্রসঙ্গে সেভাবে কিছু মন্তব্য করতে চাননি কোচ গম্ভীর। সাংবাদিকদের প্রশ্নের জবাবে তিনি শুধু বলেন, “কারও ভবিষ্যৎ নিয়ে আমি কিছু বলতে পারব না। সেটা ওদের উপরেই নির্ভর করছে। তবে একটা কথা বলতে পারি, খেলার প্রতি ওদের আবেগ, খিদে একই রকম রয়েছে। আশা করি আগামী দিনে ওরা ভারতীয় ক্রিকেটকে এগিয়ে নিয়ে যেতে পারবে। আমরা সবাই জানি, ওরা যা-ই ঠিক করে থাকুক সেটা ভারতীয় ক্রিকেটের ভালর কথা ভেবেই করবে।”

আরও পড়ুন: সিরিজের সেরা হয়েও হতাশ বুমরা! হারের জন্য দায়ী করলেন কাকে?

সিরিজ হেরে যেভাবে দলের কাউকে দোষারোপ করতে চাননি জসপ্রীত বুমরা (Jasprit Bumrah), সেভাবেই এই বিষয়ে কথা বললেন ‘গুরু’ গম্ভীর। তাই এই হার থেকে শিক্ষা নেওয়ার কথা বললেন তিনি। গম্ভীরের কথায়, “এই সিরিজ থেকে অনেক কিছু ইতিবাচক পেয়েছি। দলের অনেকে প্রথম বার অস্ট্রেলিয়ায় খেলেছে। সবাই জানি এটা কতটা কঠিন সফর। অনেক দিন পর পাঁচ ম্যাচের সিরিজ হল। যশস্বী, নীতীশ, আকাশদীপ— আলাদা করে আর কারও নাম বলতে চাই না। প্রত্যেকে ভাল খেলেছে।”

বর্ডার-গাভাসকর ট্রফিকে ‘কঠিন সময়’ বলে উল্লেখ করেছেন ভারতীয় দলের প্রধান কোচ। তবে এইসব হার থেকে শিক্ষা নিয়ে আগামীর পরিকল্পনা করতে চান তিনি। সেই বিষয়ে গম্ভীর বলেন, “পরিকল্পনা করার জন্য এখনও পাঁচ মাস রয়েছে। সবে সিরিজ শেষ হয়েছে। পাঁচ মাসে অনেক কিছু বদলে যায়। ক্রিকেটার বদলায়, খেলাটা বদলায়, মানুষ বদলায়। দেখা যাক ইংল্যান্ডের সিরিজের আগে কী হয়। যা-ই হোক তাতে ভারতীয় ক্রিকেটের পক্ষে ভালই হবে।”

দেখুন আরও খবর: