চাপে পড়ে গাভাসকরের কাছে ক্ষমা চাইল ক্রিকেট অস্ট্রেলিয়া!

ওয়েব ডেস্ক: অস্ট্রেলিয়ার (Australia) কাছে বর্ডার-গাভাসকর ট্রফি (Border-Gavaskar Trophy) হেরে গিয়েছে ভারত (India)। তাই ভারতীয় টেস্ট দল নিয়ে এখন চূড়ান্ত পর্যায়ের পোস্টমর্টেম চলছে। এর মাঝে টুর্নামেন্টের পুরষ্কার বিতরণী অনুষ্ঠানে ডাকা হয়নি সুনীল গাভাসকারকে (Sunil Gavaskar)। সেই নিয়ে ক্রিকেট অস্ট্রেলিয়ার উপর ক্ষোভ উগরে দিয়েছেন সানি। তবে বিতর্ককে বেশি বাড়তে দিল না অজিদের ক্রিকেট বোর্ড (Cricket Australia)। ভুল স্বীকার করে ভারতীয় কিংবদন্তির কাছে ক্ষমা চেয়ে নিল ক্রিকেট অস্ট্রেলিয়া।

আসলে রবিবার বর্ডার-গাভাসকর ট্রফির পুরষ্কার বিতরণী অনুষ্ঠানে শুধুমাত্র অ্যালান বর্ডারকে (Allan Border) ডাকা হয়। তিনিই কামিন্সের হাতে তুলে দেন ট্রফি। কিন্তু এই অনুষ্ঠানে ব্রাত্য রাখা হয় সুনীল গাভাসকরকে। তবে অনভিপ্রেত এই ভুলের জন্য এবার ক্ষমা চেয়ে নিল ক্রিকেট অস্ট্রেলিয়া। সংবাদমাধ্যমকে অজি বোর্ড জানিয়েছে, “পুরস্কার বিতরণী অনুষ্ঠানে অবশ্যই সুনীল গাভাসকর এবং অ্যালান বর্ডারকে ডাকা উচিত ছিল। আমাদের ভুল হয়েছে। আমরা ভেবেছিলাম ভারত জিতলে গাভাসকর পুরস্কার দেবেন। অস্ট্রেলিয়া জিতেছে তাই বর্ডার ট্রফি তুলে দিয়েছেন জয়ী অধিনায়কের হাতে।”

আরও পড়ুন: “ব্যাটিং অর্ডার নয়, বদলে ফেলা উচিত কোচদেরই”, দাবি গাভাসকরের

যদিও ভারত ও অস্ট্রেলিয়ার এই সিরিজ নিয়ে শুরু থেকেই নানা বিতর্ক চলছেই। এই ঘটনার কথা টেনে বিতর্কের আগুনে ফের ঘি ঢেলে দেন সানি। তিনি জানিয়েছেন, পুরষ্কার বিতরণী অনুষ্ঠানে না থাকার ইঙ্গিত নাকি আগেই এসেছিল তাঁর কাছে। সানি বলেন, “টেস্ট সিরিজ শুরুর আগে আমাকে বলা হয়েছিল, ভারত যদি সিরিজ ড্র করে বা হেরে যায় তা হলে পুরস্কার বিতরণী অনুষ্ঠানে আমাকে প্রয়োজন পড়বে না। আমার খুব খারাপ লেগেছিল। তা-ও আশা করেছিলাম। এটা তো বর্ডার-গাভাসকর ট্রফি। তা হলে তো দু’জনেরই থাকা উচিত ছিল।”

দেখুন আরও খবর: