সিরিজের সেরা হয়েও হতাশ বুমরা! হারের জন্য দায়ী করলেন কাকে?

ওয়েব ডেস্ক: অজিভূমের কুরুক্ষেত্রে একাহাতে লড়ে যাচ্ছিলেন জসপ্রীত বুমরা (Jasprit Bumrah)। একটানা হারের ধাক্কা, টপ-অর্ডারের ব্যর্থতা, সমালোচনা, স্লেজিং- কিছুই যেন বিব্রত করতে পারেনি তাঁকে। বর্ডার-গাভাসকর ট্রফিতে (Border-Gavaskar Trophy) ৩২ উইকেট নিয়ে টুর্নামেন্টের সেরা হয়েছেন তিনিই। কিন্তু বুমরার এই আনন্দও আজ ঢাকা পড়েছে বিষণ্ণতার চাদরে। কারণ, একের পর এক টেস্ট সিরিজ হেরে আপাতত টেস্ট বিশ্বকাপের (WTC Final) ফাইনালের দৌড় থেকে ছিটকে গিয়েছে টিম ইন্ডিয়া (India Cricket Team)। এদিকে গুরুত্বপূর্ণ সিডনি টেস্টে ইচ্ছে থাকলেও শুধুমাত্র চোটের জন্য দলকে নিজের সবটুকু দিতে পারেননি বুমরা। ‘ম্যান অফ দ্য টুর্নামেন্ট’ হয়েও আজ হতাশা জমেছে তাঁর গলায়। ম্যাচ শেষে বুমরা বলেন, “খুব হতাশ লাগছে। কিন্তু কখনও কখনও শরীরের কথা ভাবতেই হয়। শরীরের বিরুদ্ধে লড়াই করা যায় না। ইচ্ছা না থাকলেও তাই মেনে নিতে হয়।”

যদিও বর্ডার-গাভাসকর ট্রফির শেষ টেস্টে হেরেও দলের কাউকে নিশানা, নিরাশ বা দোষারোপ -কোনটাই করেননি অধিনায়ক বুমরা। বরং তিনি বলেন, “সতীর্থদের উপর অবশ্য ভরসা ছিল। প্রথম ইনিংসে আমাদের অন্য বোলারেরাও বেশ ভাল বল করেছে। সিরিজে ভালই লড়াই হয়েছে। রবিবার সকালেও আমরা লড়াইয়ে ছিলাম।” পাশাপাশি এই হার থেকে শিক্ষা নেওয়ার কথাও বলেছেন বুমরা। তাঁর কথায়, “এই সিরিজ আমাদের অনেক অভিজ্ঞ করবে। অনেক কিছু শিখেছি আমরা। আমাদের দলে এ বার অনেক তরুণ ক্রিকেটার রয়েছে। যারা প্রথম বার অস্ট্রেলিয়ার (Australia) মাটিতে টেস্ট খেলল। এই সিরিজ ওদের ভবিষ্যতে সাহায্য করবে। এই অভিজ্ঞতা আগামী দিনে ওদের আরও শক্তিশালী করবে। এখানে যেগুলো শিখলাম, সেগুলো আগামী দিনে কাজে লাগাতে হবে। ক্রিকেট যেমন শেখার, তেমনই পরিবেশ-পরিস্থিতির সঙ্গে মানিয়ে নেওয়ার বিষয়ও। সব মিলিয়ে একটা দারুণ সিরিজ হল।”

আরও পড়ুন: পিচ চিনতে ব্যর্থ ভারতের ব্যাটাররা! কড়া দাওয়াই দিলেন ‘গুরু’ গম্ভীর

সব মিলিয়ে বুমরা যে রোহিত পরবর্তী সময়ে ভারতীয় টেস্ট দলের সেনাপতি হিসেবে যোগ্য একজন দাবিদার হয়ে উঠছেন, তা তাঁর কথাবার্তায় স্পষ্ট হয়েছে। একাধারে তিনি যেমন সিডনি টেস্টের শেষে অজিদের অভিনন্দন জানিয়েছেন, অন্যদিকে তেমন ভারতীয় দলের আগামী নিয়ে ভাবার কথাও বলেছেন। প্রতিপক্ষ দলের প্রসঙ্গে বুমরা বলেন, “যোগ্য দল হিসাবে জিতেছে অস্ট্রেলিয়া। ওদের অভিনন্দন।” আবার সতীর্থদের উদ্দেশ্যে তিনি বলেন, “আমরা নিজেদের ভুল, দুর্বলতা নিয়ে আলোচনা করব। আমাদের আরও সংঘবদ্ধ হতে হবে। থেমে থাকার সুযোগ নেই। এখান থেকেই আমাদের এগিয়ে যেতে হবে।”

সব মিলিয়ে বর্ডার-গাভাসকর ট্রফির ২০২৪-২৫ সিজনে ক্রিকেট ভক্তদের জন্য রয়ে গেল একাধিক উল্লেখযোগ্য মুহূর্ত। একদিকে আমরা যেমন লাল বলের ক্রিকেটে রোহিত (Rohit Sharma) যুগের অবসানের একটা সুস্পষ্ট ইঙ্গিত পেলাম, তেমনই আবার অধিনায়ক হিসেবে বুমরার উত্থানের সাক্ষীও রইলাম। আবার নীতীশ কুমার রেড্ডির (Nitish Kumar Reddy) মতো তরুণ তুর্কির সাহসী ইনিংসও আমরা দেখলাম এই সিরিজেই। সর্বোপরি একটা প্রশ্ন এই সিরিজে আরও বেশি প্রাসঙ্গিক হল- ভারতীয় টেস্ট দলের আগামী নিয়ে ভাবার সময় কি এবার এসে গিয়েছে?

দেখুন আরও খবর:

The post সিরিজের সেরা হয়েও হতাশ বুমরা! হারের জন্য দায়ী করলেন কাকে? first appeared on KolkataTV.