আইসিসি-র বর্ষসেরা টেস্ট ক্রিকেটার জসপ্রীত বুমরা

ওয়েব ডেস্ক: আইসিসি-র (ICC) বর্ষসেরা টেস্ট একাদশের দলে জায়গা পেয়েছিলেন ভারতীয় পেসার জসপ্রীত বুমরা (jasprit Bumrah)। এবার আরও বড় সম্মান পেলেন তিনি। আইসিসি-র বর্ষসেরা টেস্ট ক্রিকেটার নির্বাচিত হলেন তিনি। ২০২৪ সালে ১৩টি টেস্ট ম্যাচে অবিশ্বাস্য ১৪.৯৩ গড়ে ৭১টি উইকেট নিয়েছেন তিনি। এই পারফরম্যান্স তাঁকে শিরোপা এনে দিল।

বছরের শুরুটা হয়েছিল ঘরের মাঠে ইংল্যান্ডের বিরুদ্ধে টেস্ট সিরিজ দিয়ে। স্পিন সহায়ক পরিবেশে মাত্র ১৬.৮৯ গড়ে ওই সিরিজে ১৯টি উইকেট নিয়েছিলেন তিনি। বিশাখাপত্তনমে রিভার্স-সুইংয়ের মাস্টারক্লাস দিয়ে ম্যান অফ দ্য ম্যাচ হন। ভারত সেই ম্যাচ ১০৬ রানে জিতে সিরিজে কামব্যাক করে।

আরও পড়ুন: সেওয়াগের কাছে কেন চির-ঋণী বাংলার মনোজ?

তবে সেরা ফর্মের বুমরাকে দেখা গিয়েছে অস্ট্রেলিয়ায় বর্ডার-গাভাসকর ট্রফিতে (Border-Gavaska Trophy)। এই সিরিজেই ১২তম ভারতীয় বোলার হিসেবে টেস্টে ২০০ উইকেটের মাইলস্টোন পার করেন। ৩২টি উইকেট নিয়ে সিরিজ শেষ করেন বুমরা, তাও শেষ টেস্টের শেষ ইনিংসে চোটের জন্য বল করতে পারেননি। বর্ডার-গাভাসকর ট্রফি ভারত ১-৩ হারলেও সিরিজ সেরার পুরস্কার তাঁকেই দেওয়া হয়েছে।

চোটের কারণে এই মুহূর্তে বিশ্রামে আছেন তারকা পেসার। ইংল্যান্ডের বিরুদ্ধে ওডিআই সিরিজ এবং আইসিসি চ্যাম্পিয়ন্স ট্রফির (ICC Champions Trophy) দলে নাম রয়েছে তাঁর। তবে ঠিক সময়ে সুস্থ হয়ে উঠতে পারবেন কি না সেটাই প্রশ্ন। চ্যাম্পিয়ন্স ট্রফিতে বুমরা খেলতে না পারলে ভারতের শক্তি যে অনেকটাই খর্ব হবে তাতে সন্দেহ নেই।

দেখুন অন্য খবর: