দ্রাবিড় যতদিন ছিলেন সব ঠিক ছিল: হরভজন সিং

ওয়েব ডেস্ক: বর্ডার-গাভাসকর ট্রফিতে (Border-Gavaskar Trophy) ৩-১ হার হয়েছে ভারতের। তার আগে ঘরের মাঠে নিউজিল্যান্ড সিরিজে হোয়াইটওয়াশ। আর চুপ করে থাকতে পারলেন না প্রাক্তন অফস্পিনার হরভজন সিং (Harbhajan Singh)। তিনি বলে দিলেন, যতদিন রাহুল দ্রাবিড় (Rahul Dravid) কোচ ছিলেন ততদিন সব ঠিক ছিল।

টি২০ বিশ্বকাপে চ্যাম্পিয়ন হওয়ার পর ভারতের হেড কোচের পদ থেকে ইস্তফা দেন রাহুল দ্রাবিড়। শ্রীলঙ্কায় টি২০ সিরিজ দিয়ে শুরু হয় গৌতম গম্ভীর (Gautam Gambhir) জমানা। সেই সিরিজে ৩-০ জিতেছিল ভারত। কিন্তু তারপরেই শুরু হয় হারের মিছিল। শ্রীলঙ্কার বিরুদ্ধেই ওডিআই সিরিজে ০-২ হার এবং তারপর নিউজিল্যান্ড এবং অস্ট্রেলিয়ার বিরুদ্ধে বিপর্যয়।

আরও পড়ুন: টেস্টে এই দুর্দশা কেন? কী বলছে টিম ইন্ডিয়ার ময়নাতদন্ত?

এই নিম্নগামী পারফরম্যান্স নিয়ে হরভজন বলেন, “গত ছ’ মাসে আমরা শ্রীলঙ্কার কাছে হেরেছি, নিউজিল্যান্ডের কাছে সিরিজ হোয়াইটওয়াশ এবং অস্ট্রেলিয়ার কাছে ৩-১ হার। রাহুল দ্রাবিড় যতদিন ছিলেন ততদিন সবকিছু ঠিক ছিল। ভারত বিশ্বকাপ জিতল, সবকিছু ঠিক ছিল। হঠাৎ কী ঘটল?”

ইঙ্গিতটা যে বর্তমান হেড কোচের প্রতি তা বুঝতে কোনও কষ্ট হয় না। তবে দোষ শুধু কোচের উপরেই দেননি। খেলোয়াড় নির্বাচন নিয়েও সমালোচনা করেছেন ভাজ্জি। তিনি বলেন, “প্রত্যেক খেলোয়াড়ের নিজস্ব খ্যাতি আছে। খ্যাতিই যদি সবকিছু হয় তাহলে কপিল দেব আর অনিল কুম্বলেকে দলে নেওয়া হোক, কারণ তাঁরাই সবথেকে বড় ম্যাচ উইনার ছিলেন। বিসিসিআই এবং নির্বাচকদের থামা উচিত। ভারতের সুপারস্টার অ্যাটিটিউড থেকে বেরিয়ে আসা উচিত।”

অস্ট্রেলিয়া সফরে নিয়ে যাওয়া হয়েছিল অভিমন্যু ঈশ্বরনকে। প্রথম এগারোর ব্যাটাররা ক্রমাগত ব্যর্থ হওয়া সত্ত্বেও তাঁকে সুযোগ দেওয়া হয়নি। তা নিয়ে উষ্মা প্রকাশ করেছেন হরভজন। তিনি বলেন, ঈশ্বরন সুযোগ দিলে তবে তো ভারতের খেলোয়াড় হয়ে উঠবে, একই ব্যাপার সরফরাজের ক্ষেত্রেও। সামনে ইংল্যান্ড সফর, ভারতের উচিত ফর্ম দেখে দল গড়া, নাম দেখে নয়।

দেখুন অন্য খবর: